淮揚大水
作者：鄭獬
朝代：宋

paragraphs: 淮揚水暴不可言，繞城四面長波皴。
如一大瓢寄滄海，十萬生聚瓢中存。
水之初作自何爾，舊堤有病亡其唇。
劃然大浪劈地出，正如百萬狂牛犇。
頃之漂泊成大澤，壯士挾山不可堙。
居民竄避爭入郭，郭內衆人還塞門。
老翁走哭覓幼子，哀赴卒爲蛟龍吞。
豈獨異物乃爲害，惡人行劫不待昏。
此時蝦蟆亦得志，撩鬚睥睨河伯尊。
附城廬舍盡水府，惟見屋脊波間橫。
間或大雨又暴作，直疑瓶盎相奔傾。
溝渠漲滿無處泄，往往床下飛泉鳴。
只恐此城澒洞徹，城中坐見魚頰生。
豪子室中具大筏，此筏豈便長全身。
朝夕築塞漸排去，兩月未見車間塵。
且喜餘生尚存世，資儲誰復傷漂淪。
京師乃處天下腹，亦聞大水來扣閽。
至於河朔南兩蜀，長江大河俱騰掀。
豈惟淮陽一彈地，洪濤乃撼半乾坤。
臣聞九疇天公書，三十六字先五行。
茲謂水德不潤下，蓋與土氣交相爭。
願召近臣講大義，使之搜鑿災害根。
下書遣使巡郡國，曠然一發天子恩。
家貧溺死無以葬，賜以棺轊收冤魂。
蠲除租賦勿收責，寬其衣食哺子孫。
開發倉庫收寒餓，庶幾瘡痏無瘢痕。
不爾便恐委溝壑，强者趣聚蠶蝨群。
伏藏山林弄凶器，今可先事塞其源。
朝廷固當有處置，賤臣何者敢僭論。
元元仰首望德澤，惟願陛下無因循。